Det finnes forskjellige typer salvemøller. Den vanligste typen til småproduksjon som f.eks. på apotek, har tre horisontale valser som salven presses gjennom. Den midterste valsen dreier i motsatt retning av de to ytterste. Utenom roteringen, beveger valsene seg også med forskjellig hastighet og litt sidelengs. På den måten blir eventuelle klumper revet i stykker. Avstanden mellom valsene kan reguleres, og bestemmer finfordelingsgraden på salven. Valsene er laget av granitt eller stål og kledd med porfyr.